༡ངལ་རྩོལ་པར་ལས་ཀའི་གོ་སྐབས་ཐོབ་པའི་ཐོབ་ཐང་དང་ལས་ཞུགས་ཐོབ་ཐང་འདྲ་མཉམ་ཡིན་པ།ལས་གནས་ཀྱི་ཆུ་ཚད་ལྡན་པའི་ངལ་རྩོལ་པར་འདྲ་མཉམ་གྱི་སྒོ་ནས་ལས་གནས་ཐོབ་པའི་ཐོབ་ཐང་དེ་ཤིན་ཏུ་གལ་ཆེ།རྒྱལ་ཁབ་ཀྱིས་སྤྱི་དམངས་ལ་ལས་ཀའི་གོ་སྐབས་མཁོ་སྤྲོད་བྱེད་དགོས་ཤིང་།ལས་བདག་གིས་ལས་མི་བསྡུ་ལེན་བྱེད་དུས་ངལ་རྩོལ་པའི་མི་རིགས་དང་ཆོས་དད་དང་ཕོ་མོ་སོགས་ལ་གཞིགས་ཏེ་དབྱེ་འབྱེད་དང་འདོར་ལེན་བྱས་མི་ཆོགདཔེར་ན།ལས་བདག་གང་ཞིག་གིས་བོད་རིགས་ཡིན་ན་ལས་ཀའི་གོ་སྐབས་མི་སྤྲོད་པའམ་དང་རྒྱ་རིགས་ལས་གླ་ཆ་ཉུང་བ་སྤྲོད་པ།ལག་རྩལ་དང་ཆུ་ཚད་སོགས་ཚད་མཉམ་ཡིན་པའི་ཆ་རྐྱེན་འོག་ཏུ་ལས་ཀའི་གོ་གནས་བཟང་པོ་བོད་རིགས་ལ་མི་སྤྲོད་པར་རྒྱ་རིགས་ལ་སྤྲོད་པ་ལ་སོགས་ནི་ངལ་རྩོལ་པའི་འདྲ་མཉམ་གྱི་ལས་ཞུགས་ཐོབ་ཐང་ལ་གནོད་པའི་བྱ་སྤྱོད་རེད།ངལ་རྩོལ་ཁྲིམས་ཀྱི་དོན་ཚན་གསུམ་པ་དང་དོན་ཚན་བཅུ་གཉིས་པའི་ནང་དུ་ངལ་རྩོལ་པར་འདྲ་མཉམ་གྱི་ལས་ཞུགས་ཐོབ་ཐང་དང་ལས་གདམ་ཐོབ་ཐང་ཡོད་པ་མ་ཟད།ངལ་རྩོལ་པའི་ལས་ཞུགས་ཀྱི་ཐད་ལ་མི་རིགས་དང་ཆོས་ལུགས་དད་མོས་དང་ཕོ་མོ་སོགས་ལ་ཁག་བཞག་སྟེ་དབྱེ་འབྱེད་མཐོང་ཆུང་བྱས་མི་ཆོག་ཅེས་གཏན་དབབ་བྱས་ཡོད།དེས་ན།ལས་བདག་དང་ལས་མི་བཀོལ་སྤྱོད་བྱེད་མཁན་གྱིས་ཁྱེད་ཉིད་བོད་རིགས་ཡིན་པའམ་བུད་མེད་ཡིན་པ་སོགས་ལ་ཁག་བཞག་སྟེ་ཁྱེད་ལ་ལས་ཀ་མི་སྤྲོད་པའམ་ལས་གླ་མི་སྤྲོད་པ།ལས་གླ་གཞན་ལས་ཉུང་བ་སྤྲོད་པ།ལས་གནས་མི་འཕར་བ་སོགས་བྱུང་ན་དེ་ནི་ཁྲིམས་དང་འགལ་ཡོད་པ་ཤེས་དགོས།